Asia C-286/14

Euroopan parlamentti

vastaan

Euroopan komissio

”Kumoamiskanne — SEUT 290 artikla — Muuttamisen ja täydentämisen käsitteet — Asetus (EU) N:o 1316/2013 — 21 artiklan 3 kohta — Euroopan komissiolle myönnetyn toimivallan laajuus — Erillisen normatiivisen toimen antamisen välttämättömyys — Delegoitu asetus (EU) N:o 275/2014”

Tiivistelmä – Unionin tuomioistuimen tuomio (viides jaosto) 17.3.2016

(SEUT 264 artiklan toinen kohta; Euroopan parlamentin ja neuvoston asetuksen N:o 1316/2013 17 artikla ja liite I; komission asetus N:o 275/2014)

Kumoamiskanne – Kumoamistuomio – Vaikutukset – Unionin tuomioistuimen asettamat rajoitukset – Verkkojen Eurooppa ‑välineen perustamisesta annetun asetuksen N:o 1316/2013 liitteen I muuttamisesta annetun asetuksen kumoaminen – Oikeusvarmuuden vaarantumisen vaara, kun asetukseen N:o 1316/2013 perustuvat työohjelmat saatetaan kyseenalaisiksi – Kumotun toimen vaikutusten pysyttäminen

(SEUT 290 artiklan 1 kohta; Euroopan parlamentin ja neuvoston asetuksen N:o 1316/2013 21 artiklan 3 kohta ja liitteessä I oleva VI luku; komission asetuksen N:o 275/2014 1 artikla)

Euroopan unionin toimielimet – Toimivallan käyttäminen – Komissiolle delegoitujen toimien antamiseksi myönnetty toimivalta – Toimivalta täydentää lainsäätämisjärjestyksessä hyväksyttyä toimea – Käsite – Asetuksen N:o 1316/2013 säännös, jolla annetaan komissiolle tehtävä täsmentää rahoituksen painopisteitä, joiden on oltava asetuksessa tarkoitetuissa työohjelmissa, kuuluu toimivaltaan

Valvoessaan laillisuutta SEUT 263 artiklassa tarkoitetuin tavoin unionin tuomioistuimella ja unionin yleisellä tuomioistuimella on toimivalta ratkaista toimivallan puuttumiseen, olennaisten menettelymääräysten rikkomiseen, EUT-sopimuksen tai sen soveltamista koskevan oikeussäännön rikkomiseen taikka harkintavallan väärinkäyttöön liittyvät kanteet. Kanneperuste, jonka mukaan asetuksen sellaista säännöstä on rikottu, joka koskee sen valtuutuksen laajuutta, joka on myönnetty komissiolle delegoitujen toimien antamiseksi tämän säännöksen perusteella, on asiakysymys, ja näin ollen se otetaan tutkittavaksi. (ks. 17 ja 18 kohta)

SEUT 290 artiklan 1 kohdasta ilmenee, että komissiolle voidaan lainsäätämisjärjestyksessä hyväksytyllä toimella siirtää toimivalta antaa muita kuin lainsäätämisjärjestyksessä hyväksyttäviä, soveltamisalaltaan yleisiä toimia, joilla täydennetään tai muutetaan lainsäätämisjärjestyksessä hyväksytyn toimen tiettyjä, muita kuin sen keskeisiä osia. Tältä osin ilmaisusta ”täydennetään tai muutetaan” ilmenee, että SEUT 290 artiklan 1 kohdassa tarkoitetut kaksi delegoidun toimivallan ryhmää eroavat selvästi toisistaan. Lainsäätämisjärjestyksessä hyväksytyn toimen täydentämistä koskevan toimivallan siirtämisellä nimittäin ainoastaan annetaan komissiolle lupa konkretisoida tämä toimi. Kun komissio käyttää tällaista toimivaltaa, sen valtuutus koskee ainoastaan kyseessä olevan säännöstön sellaisten muiden kuin keskeisten osien, joita lainsäätäjä ei ole määrittänyt, yksityiskohtien täsmentämistä lainsäätäjän antaman lainsäätämisjärjestyksessä hyväksytyn toimen kokonaisuutta kunnioittaen. Sen sijaan lainsäätämisjärjestyksessä hyväksytyn toimen muuttamista koskevan toimivallan siirtämisellä komissiolle annetaan lupa muuttaa tai poistaa lainsäätäjän tähän toimeen kirjaamia muita kuin keskeisiä osia. Kun komissio käyttää tällaista toimivaltaa, sillä ei ole velvollisuutta noudattaa niitä osia, joita se voi sille myönnetyn valtuutuksen nojalla muuttaa. Erot SEUT 290 artiklan 1 kohdassa tarkoitetun kahden delegoidun toimivallan ryhmän välillä ovat esteenä sille, että komissiolla voitaisiin katsoa olevan valta määrittää itse sille myönnetyn delegoidun toimivallan luonne. Näissä olosuhteissa ja lainsäädäntöprosessin avoimuuden takaamiseksi tässä artiklassa asetetaan lainsäätäjälle velvollisuus määrittää sen delegoidun toimivallan luonne, jonka se aikoo myöntää komissiolle. (ks. 30, 40–42 ja 46 kohta)

Kun kyse on Verkkojen Eurooppa -välineen perustamisesta annetun asetuksen N:o 1316/2013 21 artiklan 3 kohdassa komissiolle annetusta delegoidusta toimivallasta, kun tässä säännöksessä myönnetään komissiolle valta antaa delegoituja toimia, joissa määritellään liikennealan rahoituksen painopisteet, siinä annetaan komissiolle valta täydentää tätä asetusta SEUT 290 artiklassa tarkoitetulla tavalla. Kyseisen asetuksen liitteessä I olevissa I ja III–V osassa lainsäätäjä itse nimittäin esitti luettelon ennalta yksilöidyistä hankkeista liikennealan ydinverkossa, Verkkojen Eurooppa ‑välineen mukaisesti perustettuja rahoitusvälineitä koskevat ehdot, edellytykset ja menettelyt, liikennealan erityistavoitteiden ohjeelliset prosenttiosuudet ja myöntämisperusteita vahvistettaessa huomioon otettavien yleisten suuntaviivojen luettelon ja myönsi saman asetuksen 21 artiklan 1, 2, 5 ja 6 kohdassa komissiolle nimenomaisesti vallan muuttaa näitä osia. Toisin kuin näitä osia lainsäätäjä ei itse määrittänyt asetuksessa N:o 1316/2013 rahoituksen painopisteitä, jotka on otettava huomioon tämän asetuksen 17 artiklassa tarkoitetuissa työohjelmissa. Lainsäätäjä jätti tämän kysymyksen auki kyseisessä asetuksessa ja antoi komissiolle tehtäväksi määrittää nämä painopisteet delegoidussa toimessa. (ks. 47–49 kohta)

Lainsäädäntöprosessin normatiivisen selvyyden ja läpinäkyvyyden vuoksi komissio ei voi käyttäessään valtaa täydentää SEUT 290 artiklan 1 kohdassa tarkoitettua lainsäätämisjärjestyksessä hyväksyttyä toimea lisätä jotain osaa itse tämän toimen tekstiin. Tällainen lisääminen saattaisi nimittäin aiheuttaa sekaannusta tämän osan oikeudellisen perustan suhteen, kun otetaan huomioon se, että itse lainsäätämisjärjestyksessä hyväksytyn toimen teksti sisältäisi osan, jonka komissio on lisännyt käyttämällä delegoitua toimivaltaa, jonka perusteella se ei voi muuttaa tai kumota tätä toimea. Osaa, jonka komissio on hyväksynyt käyttäen valtuutusta täydentää lainsäätämisjärjestyksessä hyväksyttyä toimea mutta joka kuuluu tähän toimeen sen olennaisena osana, ei tämän jälkeen voida korvata tai poistaa käyttäen tätä valtuutusta, jonka perusteella se on hyväksytty, koska tällaiset toimet edellyttävät SEUT 290 artiklan 1 kohdassa tarkoitettua kyseisen toimen muuttamista koskevaa valtaa. Sen sijaan kun komissio täydentää lainsäätämisjärjestyksessä hyväksyttyä toimea antamalla erillisen toimen, se voi tarpeen mukaan muuttaa viimeksi mainittua toimea ilman, että sen on muutettava itse lainsäätämisjärjestyksessä hyväksyttyä toimea. Kun kyse on Verkkojen Eurooppa -välineen perustamisesta annetun asetuksen N:o 1316/2013 21 artiklan 3 kohdassa komissiolle annetusta delegoidusta toimivallasta täydentää tätä asetusta SEUT 290 artiklassa tarkoitetulla tavalla, käyttäessään tätä toimivaltaa komission oli annettava tästä asetuksesta erillinen toimi. Kun komissio lisäsi asetuksen N:o 275/2014 1 artiklalla VI osan asetuksen N:o 1316/2013 liitteeseen I, se laiminlöi tätä velvollisuutta, kun se jätti näin huomioon ottamatta SEUT 290 artiklan 1 kohdassa tarkoitettujen kahden delegoidun toimivallan ryhmän välisen eron. Tällainen huomioon ottamatta jättäminen aiheuttaa asetuksen N:o 275/2014 kumoamisen. (ks. 53, 55, 56, 59 ja 61 kohta)